Tervise arengu instituudis (TAI) on värskelt valmis saanud uuring, mis vaatleb esimest korda seda, kui palju inimesed energiajooke tarbivad. Nii TAI kui ka põllumajandusministeerium, kes uuringu tellis, räägivad esialgu tulemustest vähe: uuring, mis annab ülevaate 7–45-aastaste inimeste energiajookide tarbimisest, on alles äsja valmis saanud ja ministeeriumile edastatud. Minister Helir-Valdor Seeder pole enda sõnul jõudnud sellega veel tutvuda ja saadud tulemused võetakse ühiselt luubi alla alles septembris.